Prva sušačka hrvatska gimnazija

**Prva sušačka hrvatska gimnazija** nastala je 23. XI 1627. godine u Rijeci, a ne na Sušaku, na Grivici kraj katedrale sv. Vida, kada isusovci započinju s gimnazijskim obrazovanjem koje traje neprekidno do današnjeg dana. Svečanu misu prilikom otvorenja vodio je senjsko - modruški biskup Ivan Agatić koji je tom prigodom održao govor na hrvatskom jeziku.

Gimnazijsko obrazovanje trajalo je šest godina, a nastava se, kao i u ostatku Evrope izvodila na latinskome jeziku, a za većinu koja nije znala latinski postojao je pripravni tečaj (curcus praeparatoricus). U prosjeku je za vrijeme rada isusovačke gimnazije u svim razredima bilo 150 do 200 đaka. Đaci svakog razreda imali su svoje nazive, počevši od najnižega: parvisti, principisti, gramatici, sintaksisti, poete, retori. Isusovci su učenike poticali na izvanškolski rad. Bila su organizirana natjecanja u znanju, javne rasprave ili dispute, a posebno su đaci sudjelovali u raznim gradskim manifestacijama i priredbama u povodu pojedinih praznika. Iako je red isusovaca ukinut 1773. , gimnazija nastavlja s radom. 

## Nastava na hrvatskom jeziku
Školske godine 1848/49. se uz veliko zalaganje Frana Kurelca nastava počinje izvoditi na hrvatskom jeziku koji s prekidom, u periodu od 1941 - 1943., ostaje do danas. Za vrijeme Jelačićeve okupacije Rijeke, šk.g. 1853/54. gimnazija prerasta u punu osmogodišnju školu te pod neposrednom upravom hrvatskih vlasti postaje nacionalno i kulturno žarište kao i najvažniji društveni faktor odgoja riječkih Hrvata. 

Godine 1868. Rijeka je vraćena Ugarskoj kao Corpus separatum. U gimnaziji se i dalje nastava obavlja na hrvatskom jeziku, pa uslijed sveopće mađarizacije počinju pripreme za njegovo ukidanje. Pripreme su počele već 1881., kada je gimnazija preseljena u palaču Adamich – Giacovcich na riječkoj Fiumari. Iako su mađarske vlasti odlučile ukinuti školu, to je spriječio novi predstojnik Vlade za bogoštovlje i nastavu Kraljevine Hrvatske i Slavonije, Izidor Kršnjavi koji je pronašao novi smještaj školi u Hrvatskoj, na Sušaku. .

## Preseljenje na Sušak
1896. godine gimnazija seli u novoizgrađenu palaču arhitekata Ludwiga i Hulssnera na Sušaku, gdje djeluje i danas. Gimnazija tada broji 354 učenika, 20 redovitih, namjenskih i pomoćnih učitelja na čelu s ravnateljem Franom Kresnikom. Također je prenesena i cjelokupna pokretnom imovinom, od koje se brojni predmeti čuvaju i danas te vrlo obiman školski arhiv. Sušačkoj gimnaziji su se u povijesti dogodile mnoge promjene, a posljednja promjena se je dogodila 1990-ih kada u skladu s promjenom režima se mijenja naziv u *Prva sušačka hrvatska gimnazija*.

## Poznati učenici
Gimnazija je tijekom svoje povijesti podučavala brojne učenike, od kojih su mnogi postali bitni u politici, medicini, umjetnosti... Među njima su i Joseph Lorenz von Liburnau, Fran Kurelac, Andrija Mohorovičić, Ivan Dežman, Eugen Kumičić, Rikard Katalinić Jeretov, Antun, Ivan i Matija Mažuranić, Matko Laginja, dr. Viktor Ružić, Drago Gervais, Andrija Rački, Janko Polić Kamov, Ivan Zajc, Antun Motika, Vladimir Nazor, Ljudevit Jonke.

## Galerija slika

Datoteka:Prva susacka hrvatska gimnazija u Rijeci 040408 2.jpg|Unutrašnjost zgrade
Datoteka:Prva susacka hrvatska gimnazija u Rijeci 040408 3.jpg|
Datoteka:Prva susacka hrvatska gimnazija u Rijeci 040408 zvono.jpg|školsko zvono iz 1924. godine